ลุ้น BDMS กำไร Q3 ทะลุ 2 พันลบ. จับตาผู้ป่วยต่างชาติกลับมา หลังเปิดเมือง
ลุ้น BDMS ประกาศกำไรไตรมาส 3/64 Q3 ทะลุ 2 พันลบ. เติบโตจากปีก่อน จากรายได้ที่เกี่ยวข้องกับโควิด-19 จับตายอดผู้ป่วยต่างชาติกลับเข้ามารักษาเพิ่มขึ้น หลังเปิดเมือง 1 พ.ย.64 หนุนปี 65 เติบโตแข็งแกร่ง แนะนำ “ซื้อ” เป้า 27 บ.
ลุ้น BDMS ประกาศกำไรไตรมาส 3/64 Q3 ทะลุ 2 พันลบ. เติบโตแข็งแกร่ง จากรายได้ที่เกี่ยวข้องกับโควิด-19 จับตาผู้ป่วยต่างชาติกลับมา หลังเปิดเมือง
20 ต.ค. 2564

“ข่าวหุ้นธุรกิจออนไลน์” รวบรวมบทวิเคราะห์เกี่ยวกับหุ้นบริษัท กรุงเทพดุสิตเวชการ จำกัด(มหาชน) หรือ BDMS หลังนักวิเคราะห์มองว่าผลการดำเนินงานไตรมาส 3/2564 จะเติบโตแข็งแกร่ง จากรายได้ที่เกี่ยวข้องกับโควิด-19 และในช่วงไตรมาส 4/2564 มีโอกาสจะเติบโตต่อเนื่อง หลังการเปิดเมือง ซึ่งคาดว่าผู้ป่วยต่างชาติจะเดินทางกลับเข้ามารักษาอีกครั้ง
โดยนักวิเคราะห์บริษัทหลักทรัพย์เอเชีย เวลท์ จำกัด ระบุในบทวิเคราะห์ แนะนำ “ซื้อ” ให้ราคาเป้าหมาย 27 บาท คาดกำไรสุทธิไตรมาส 3/2564 อยู่ที่ 2,078 ล้านบาท เติบโต 15% เมื่อเทียบจากปีก่อน และ 43% เมื่อเทียบจากไตรมาสก่อน และคาดรายได้รวมอยู่ที่ 19,738 ล้านบาท เติบโต 18% เมื่อเทียบจากปีก่อน และ 15% เมื่อเทียบจากไตรมาสก่อน ได้รับปัจจัยสนับสนุนจากจำนวนผู้ติดเชื้อ COVID-19 ที่อยู่ในระดับสูง ในเดือน ก.ค.-ส.ค. 2564 สะท้อนจากการตรวจคัดกรอง COVID-19 และการรักษาผู้ป่วย COVID-19 ทั้งในโรงพยาบาลและ Hospitel
อีกทั้งคาดว่าผลประกอบการในช่วงไตรมาส 4/2564 จะอ่อนตัวลง หลังจากจำนวนผู้ติดเชื้อ COVID-19 ได้ผ่านจุดสูงสุดไปแล้ว แต่การทยอยเปิดประเทศตั้งแต่เดือน พ.ย. 2564 เป็นต้นไป จะเป็น Sentiment เชิงบวกต่อธุรกิจ เนื่องจากผู้ป่วยชาวต่างชาติจะสามารถเดินทางเข้าประเทศมาใช้บริการในโรงพยาบาลได้ ทั้งนี้ผู้ป่วยชาวต่างชาติส่วนใหญ่เน้นรักษาโรคซับซ้อน อาทิ โรคหัวใจ สมอง มะเร็ง เป็นต้น
โดยในช่วงก่อนการแพร่ระบาด COVID-19 บริษัทมีสัดส่วนรายได้จากผู้ป่วยชาวต่างชาติคิดเป็น 30% ของรายได้จากการรักษาพยาบาลทั้งหมด เทียบกับช่วงการแพร่ระบาดของ COVID-19 ที่มีสัดส่วนรายได้จากผู้ป่วยชาวต่างชาติเพียง 18% ของรายได้จากการรักษาพยาบาลทั้งหมด ซึ่งจะช่วยหนุนผลประกอบการในปี 2565 ให้เติบโต
ส่วนนักวิเคราะห์บริษัทหลักทรัพย์ แลนด์ แอนด์ เฮ้าส์ จำกัด (มหาชน) ระบุในบทวิเคราะห์ แนะนำ “ซื้อ” ราคาเป้าหมาย 27 บาท โดยกำไรสุทธิไตรมาส 2/2564 ฟื้นตัว 8.5% เมื่อเทียบจากไตรมาสก่อน และ 217% เมื่อเทียบจากปีก่อน หลังแบ่งกำลังให้บริการรองรับผู้ป่วยโควิด คาดกำไรงวดไตรมาส 3/2564 เติบโตเมื่อเทียบจากไตรมาสก่อน และเมื่อเทียบจากปีก่อน จากการเพิ่มเตียงรองรับผู้ป่วยโควิดระลอก 4 ที่เพิ่มขึ้นมาก
ส่วนงวดไตรมาส 4/2564 ยังเติบโตเมื่อเทียบจากปีก่อน ได้จากฐานกำไรปกติที่ต่ำในงวดไตรมาส 4/2563 บวกกับเริ่มเปิดประเทศ ทยอยรับนักท่องเที่ยวต่างชาติเพิ่มในเกาะๆ ต่างที่ภาคใต้แล้วคาดหนุนกำไรปกติปี 2564 เติบโต 19.5% และในปี 2565 เติบโต 35%
ด้านนักวิเคราะห์บริษัทหลักทรัพย์ กรุงศรี จำกัด (มหาชน) ระบุในบทวิเคราะห์ คาดในไตรมาส 3/2564 กำไรอยู่ที่ 2.4 พันล้านบาท เติบโต 33% เมื่อเทียบจากปีก่อน และ 64% เมื่อเทียบจากไตรมาสก่อน หนุนจากรายได้เกี่ยวกับโควิด-19 โดย BDMS ได้เพิ่มสิ่งอำนวยความสะดวกและการให้บริการโควิด (ห้องผู้ป่วยโควิด เพิ่มขึ้น 58%, hospitel เพิ่มขึ้น 42% และการตรวจโควิด เพิ่มขึ้น 85%) การค้นพบยาโมลนูพิราเวียร์ ให้ความหวังว่าสถานการณ์โควิด-19 จะดีขึ้น และการเปิดประเทศจะปลดล็อคอุปสงค์คงค้าง
โดยคาดอุปสงค์คงค้างของการผ่าตัดแบบไม่เร่งด่วน (elective surgery) และผู้ป่วยชาวต่างชาติที่เป็นโรคซับซ้อนและค่ารักษาสูงจะกลับมา คาดกำไรปี 2565 จะเติบโต 14% เมื่อเทียบจากปีก่อน และในปี 2566 เติบโต 15% และกลับสู่ระดับก่อนโควิดในปี 2567 แนะนำ “ซื้อ” ราคาเป้าหมาย 26 บาท
ขณะเดียวกันนักวิเคราะห์บริษัทหลักทรัพย์ คิงส์ฟอร์ด จำกัด ระบุในบทวิเคราะห์ แนะนำ “ซื้อเก็งกำไร” หุ้น BDMS ราคาเป้าหมาย 25.25 บาท คาดแนวโน้มในช่วงครึ่งหลังปี 2564 ยังเติบโตจากครึ่งปีแรก รับปัจจัยหนุนต่อเนื่องจากรายได้ซึ่งเกี่ยวเนื่องกับโรคระบาด Covid-19 และ High Season ของกลุ่มโรงพยาบาล
โดยในส่วนของรายได้ Covid-19 นอกเหนือจากการรักษาโรคซึ่งจะช่วยหนุน อัตราการครองเตียงในโรงพยาบาลแล้ว สามารถแบ่งออกได้เป็นราว 2 ส่วน คือ 1.การตรวจเชื้อ (ประเมินที่ 3,000-6,000 เคส/วัน สร้างรายได้ก่อน 1 ส.ค.2564 ที่ 2,300 บาท/เคส หลังจากนั้น 1,700 บาท/เคส) 2.การทำ Hospitel ราว 4,200 เตียง (อนุมานเตียงโซนเขียวที่ราคา 5,000 บาท/คืน จะสร้างรายได้ราว 1,900 ล้านบาทต่อไตรมาส) อนึ่งการ Reopening จะช่วยให้รายได้ผู้ป่วยต่างชาติราว 30% ของรายได้ปกติกลับมาได้เร็วมากขึ้น outweight ปัจจัยบวกรายได้ซึ่งเกี่ยวเนื่องกับโรคระบาด Covid-19